Document ID: /fineweb-2-swissfilter-quality_10-filterrobots/filtered/01439.jsonl.gz/59

Suomi-koulua käydään yleensä aina 12 ikävuoteen asti, ja yläasteelle siirryttäessä lapset lopettavat yksitellen Suomi-koulun kukin eri syistä. Yläasteella opiskelutahti on kova ja vapaa-aikaa on vähän. Vapaa keskiviikko-iltapäivä on usein viikon kohokohta ja/tai pyhitetty muille harrastuksille. Ehkä kosketus entiseen kotimaahan tai vanhemman kotimaahan häilyy, ja lapsi ei näe enää syytä osallistua Suomi-kouluun. Voi myös olla, että lapsen varttuessa nuoreksi kiinnostuksen kohteet muuttuvat.
Suomi-koulun loppuessa, nuori ei menetä ainoastaan paikkaa, missä opiskella omaa äidinkieltä vaan myös paikan, jossa tapaa muita samankielisiä nuoria. Suomen kieli voi helposti heikentyä, koska nuori opiskelee valtakielellä ja suurimmaksi osaksi kaverit tulevat omasta kotimaasta. Suomen puhuminen ja kuuleminen saattaa jäädä ainoastaan lomien Suomi-vierailujen ajaksi. Tästä voi helposti syntyä noidankehä, kun nuori ei enää halua käyttää suomen kieltä, koska kokee sen vaikeaksi. Nuori voi ymmärtää kaiken puhutun, mutta itse puhuminen voi nousta nopeasti haasteeksi.
Tämän takia Winterthurin Suomi-koulun mielestä on ehdottoman tärkeää, että nuorilla on myös samat mahdollisuudet puhua ja oppia omaa äidinkieltä kuin nuorimmilla lapsilla.
Siksi ehdotammekin: Nuori, osallistu Suomi-kouluun etänä!
Kun Suomi-koulumme pandemian myötä siirtyi etäopiskeluun, saimme oppilaiden kanssa kokeilla, miten oppitunnit sujuvat tietokoneen välityksellä, ZOOMissa. Monet lapset ja varsinkin vanhemmat oppilaat pitivät tästä vaihtoehdosta: enää ei tarvinnut lähteä kotoa mihinkään ja aika ei kulunut matkoihin. Sai käpertyä mukavasti vaikkapa sohvankulmaan tai linnoittautua omaan huoneeseensa. Tästä kokemuksesta syntyi ajatus, että nuoretkin voisivat innostua tästä.
Nuorten Suomi-koulu
Milloin & missä: kerran kuukaudessa ZOOMissa 2 tunnin ajan (päivä voidaan valita nuorten toiveiden ja mahdollisuuksien mukaan)
Kenelle: noin 13-16 vuotiaille (yläasteen ensimmäiseltä luokalta aina lukioon asti)
Teema: ajankohtaiset aiheet, jotka koskettavat nuoria Suomessa (ja Sveitsissä/maailmalla) (mitä Suomessa tapahtuu? Politiikassa? Mediassa? Musiikkisaralla? Mikä Suomessa on “in”? Mistä kaikki puhuvat? Nuoren tulevaisuuden suunnitelmat?)
Vierailut: Nuorten ryhmään kutsuttaisiin vieraita Suomesta kertomaan tietyistä aiheista tai esittelemään itsensä ja työnsä
Nuorten ryhmän tarkoitus olla paikka, missä jaetaan kuulumiset, suunnitelmia, urahaaveita ja milloin mitäkin!
Kun tammikuu vaihtui helmikuuksi, tapahtui myös säässä täyskäännös. Jos tammikuussa oli kylmä jopa paikoin -15 C astetta, niin helmikuussa Zürichin kantoonissa sai jo melkein vetää shortsit jalkaan ja t-paidan päälle pihalle lähtiessä, koska niin lämmin oli. Lämpömittari hivuttautui +17C asteen puolelle ja lumet sulivat ennätysvauhtia pois kukkien tieltä.
Helmikuun alussa Suomi-koulun teemana oli ystävät lähestyvän ystävänpäivän kunniaksi. Pienet kerholaiset askartelivat punaisesta, vaaleanpunaisesta, violetista tai mitä väriä nyt sattuikaan löytymään kotoa, erilaisia ystävänpäiväkortteja. Ystävänpäivänkortteihin liimattiin itseleikattuja sydämiä. Sydämen leikkaaminen voi olla vaikeaa jopa aikuisille, kun sydämen sivut eivät välttämättä koskaan tule tasaiseksi, mutta suomi-koulun opettajalla olikin tähän oiva ratkaisu: paperi taitettiin ja vain puolikas sydän piirrettiin paperille. Pienet kerholaiset leikkasivat taitavasti erilaisia ja erikokoisia sydämiä ja ai, että kun niistä tuli hienoja ja omanlaisia. Postin mukana tuli sydänkirjekuori, johon kerholaiset pystyivät sujauttamaan itsetehdyn korttinsa ja lähettämään sen jollekin tärkeälle ja rakkaalle ihmisille. Kortteja tulikin tehtyä Suomi-koulukerran jälkeen vino pino, koska monta korttia piti lähettää myös Suomeen mummille, kummeille ja tutuille.
Kerholaiset saivat kirjeen täynnä erilaisia tehtäviä. Opettajan kanssa oppilaat keskustelivat eri tunteista, ja miltä ne tunteet näyttävät. Jokainen oppilas sai tehtäväksi piirtää minionille suun ja silmät tunteiden mukaisesti. Tunteiden näyttäminen on tärkeää, ja oppilaat tiesivätkin hyvin, että vihastunut minion näyttää aivan erilaiselta kuin iloinen minion. Lopuksi kerholaiset askartelivat sydämenmuotoisen minionin ystävänpäivän kunniaksi.
Koululaiset löysivät kirjeestä paperiarkin täynnä erilaisia sanoja. Koululaisten tehtävänä oli väsätä eri sanoista oman runo. Moni koululainen osaa jo lukea ja, mikäs olikaan hauskempaa kuin lukea ääneen eri sanoja ja miettiä, minkä sanan valitsisi ensimmäisen sanan jälkeen. Jokainen koululainen sai valita niin monta sanaa omaan runoonsa kuin halusi. Yksi koululaisista päätti leikata kaikki sanat irti ja laittoi ne pussiin ja veti sitten yksi sana kerrallaan ylös. Siitä runosta tulikin oikein hauska, ja hauskempaa siitä teki vielä sen, että sanat pystyi kerta toisensa jälkeen laittamaan uudestaan pussiin ja joka kerta tuli luotua uusi runo.
Helmikuun lopulla Suomi-koulussa piti järjestää perinteinen laskiaisrieha. Yleensä oppilaat ovat saaneet koristella omat laskiaispullansa ja, jos lunta on sattunut olemaan maassa, niin päivä on vietetty ulkona pulkkamäessä höyryävän kuumasta kaakaosta ja tuoreista laskiaispullista nauttien. Lumitilanteen ollessa hieman heikko (aurinkoinen sää näytti lähemmäs +15C astetta) ja ZOOMin välityksellä ulkoilu olisi ollut hieman hankalaa, niin mikäs olisikaan parempi ajatus kuin pannukakun leipominen laskiaisen kunniaksi. Jokainen suomikoululainen sai opettajalta alkuviikosta kauppalistan, mitä tarvikkeita pannukakun leipomiseen tarvittiin. ZOOMin välityksellä ryhmät leipoivat kukin omassa kotikeittiössä aikuisten valvoessa pienempiä uunin kanssa.
Oi sitä herkkua, kun pannukakku oli vihdoin ja viimein valmis. Suurimman osan mielestä parasta pannukakun kanssa oli hillo ja kermavaahto, mutta tykkäsipä joku myös kanelista pannukakun kanssa. Makuelämyksistä ei voi kiistellä ja kaikkien pannukakut osoittautuivat erittäin herkullisiksi, jopa niin herkullisiksi, että isille (taikka äidille) ei välttämättä enää illalla jäänyt yhtäkään palaa maistettavaksi.
Leipomisen jälkeen pienet kerholaiset saivat myös kotitehtäväksi etsiä kaikkea keltaista, sisältä ja ulkoa. Keltainen on kevään väri ja mikäs onkaan sen parempi kuin aloittaa maaliskuu täynnä auringoista energiaa.
Kaksi ensimmäistä kuukautta on nopeasti vierähtänyt etäopiskelun parissa. Tämän kahden kuukauden aikana suomikoululaiset ovat hienosti ottaneet ZOOMin osaksi arkea opiskeluissa. Jopa pienet kerholaiset osaavat myös jo käyttää ZOOMia aikuisten kanssa mennen tullen ja tietävät odottaa, että pian taas siellä näkee kavereita Suomi-koulusta. Maaliskuu aloitetaan myös etäopiskeluna, ja näin ollen Winterthurin Suomi-koulu haluaa kiittää opettajia, vanhempia ja eritoten oppilaita siitä, miten hienosti kaikki ovat uuteen tilanteeseen sopeutuneet!
ISO KIITOS kaikille!
Winterthurin Suomi-koulu toivottaa kaikille aurinkoista viikkoa!
Vuosi vaihtui ja huonontuneen koronatilanteen vuoksi Suomi-koulumme seuraavat tunnit ainakin maaliskuuhun asti joudumme järjestämään etäopetuksena. Vaikka emme olekaan näiden kahden kuukauden aikana päässeet nauttimaan lähiopetuksesta, koulumme opettajat ovat pitäneet oppitunnit ZOOMin välityksellä. Vaikka oppituntien järjestäminen etänä tuokin omat haasteensa, monilta oppilailta on tullut kiitosta tuntien järjestämisestä. Varsinkin pienille koululaisille on ollut erittäin tärkeää, että hekin ovat jo «isoja» ja he saavat osallistuvat tietokoneen välityksellä oppitunneille aivan kuten isommatkin oppilaat. Käydäänpä kurkkaamassa, mitä suomikoululaiset ovat näiden kahden kuukauden aikana tehneet:
OSA 1: Suomi-koulun TAMMIKUU
Tammikuun alussa koko Sveitsissä satoi monin paikoin lunta yli 40 senttiä ja siitäkös lapsilla (sekä aikuisilla) riemu repesi. Pulkat ja kelkat olivat kaupoista loppuunmyyty yhdessä päivässä, liikenne oli täysin kaaoksessa, sillä vain julkisista kulkuneuvoista ainoastaan junat pystyivät ajamaan ja koko Zürichin kantoonin alue oli valtavan lumikaaoksen keskellä. Eskarin ekaluokkalaiset tiesivät, mitä lumiseen säähän tarvitaan: ainoastaan lämpimät vaatteet ja kengät ja sen jälkeen pulkka alle ja menoksi.
Pienet suomikoululaiset saivat lumista postia opettajalta. Kirjeestä paljastui värejä, paperia ja pillejä. Uuden vuoden kunniaksi pienet kerholaiset askartelivat opettajan kanssa, miltä uuden vuoden yönä taivaalla näytti ja millaisia isoja, valoisia ja hienoja raketteja oppilaat olivatkaan nähneet. Oi, että kun rakettien maalaaminen oli hauskaa, ja saipa pöytäkin muutaman uuden väriläiskän hyvästä suojauksesta huolimatta.
Eskarilaisten teemana olivat eri eläimet ja kaikilla oli omat pehmolelut mukana. Etäkoulun yhtenä positiivisena tekijänä voidaan pitää sitä, ettei tarvitse valita vain yhtä pehmoeläintä mukaan vaan voi laittaa kaikki eläimet riviin istumaan ja näin kaikki pehmolelutkin pääsevät osallistumaan Suomi-koulun tunneille. Eskarilaiset bongasivat ja nimesivät metsäneläimiä eri videoista ja kuvista ja aiheena oli miettiä, mitä eri eläimet talvella tekevät. Oppilaat tiesivät hyvin, että karhut nukkuvat talviunta, mutta jänikset taas eivät, koska muutama oli lumessa nähnyt jäniksen (tai rusakon) jalanjäljet. Jotta oppilaat pääsivät myös vähän liikkumaan, opettaja järjesti lopuksi eskarilaisille jumppatuokion, jossa liikuttiin niin kuin eri eläimet liikkuvat.
Koululaiset pääsivät myös juttelemaan, mitä kaikkea kivaa lumessa voi tehdä. Posti oli tuonut oppilaille kirjeen, jossa oli ohjeet, mitä tunnin aikana tehtäisiin. Kirjeestä löytyi mustaa ja sinistä paperia, sekä liimaa. Yhdessä opettajan avulla, oppilaat saivat askarrella lumiukon, ensiksi värittämällä lumiukolle vartalon ja leikkaamalla lopuksi hatun, kädet sekä suun. Kotitehtäväksi oppilaat saivat, miettiä, mistä esineistä pystyy kirjoittamaan LUMI-sanan. Oppilaat olivatkin keksineet monia erilaisia tapoja, miten LUMI-sanan voi kirjoittaa esimerkiksi kynistä, taikka pelikorteista. Yksi koululainen löysi kirjahyllystään jopa kirjan, jonka nimi oli Lumi.
Seuraavalla kerrallakin talven teema jatkui pienten kerholaisten Suomi-koulussa. Pienet kerholaiset maalasivat ensin revontulien eri värejä siniselle paperille vesiväreillä. Tällä kertaa postin mukana saapui erilaisia mustia, oransseja ja valkoisia soikioita ja ympyröitä. Niistä kerholaiset saivat askarrella pingviinin, jolla oli avonainen nokka. Jotta kerholaisten aika ei tulisi pitkäksi ja saataisiin paikat taas vetreäksi, niin pienet pääsivät myös tanssimaan uuden Revontuli-laulun mukana sekä jo tutuksi tulleen Leppäkerttu-laulun tahdissa. Pieneltä kerholaiselta kysyttäessä, parasta oli laulu ja tanssi, mutta myös vesiväreillä maalaaminen oli ihan huippua.
Talven teema jatkui myös eskarilaisten kanssa. Pihalla kun on kylmä ja lunta melkein polviin asti, on tärkeää olla sään mukaan varustautunut. Eskarilaiset tiesivät hyvin, että kylmällä ilmalla korvat eivät palellu ja kädet eivät jäädy, kun löytyy pipo ja lapaset. Siitä se idea sitten lähtikin, ja eskarilaiset askartelivat opettajan johdolla värikkäitä pipoja ja lapasia. Jumppatuokiossa oli tällä kertaa apuna noppa. Ensin keksittiin eri jumppaliikkeitä. Sen jälkeen noppaa heitettiin ja nopan osoittama lukumäärä kertoi, kuinka monta jumppaliikettä pitää tehdä.
Talvella on kiva katsella, kun lunta sataa (välillä todella paljon, ja välillä taas hitaasti). Lumihiutaleet voivatkin olla erikokoisia, erinäköisiä ja ei ole yhtä samanlaista hiutaletta. Koululaiset opettelivat opettajan kanssa leikkaamaan erikokoisia ja erinäköisiä lumihiutaleita. Saksien käyttö, varsinkin kun pitää taitella paperi erittäin pieneksi ja sen jälkeen leikata pienen pieniä kulmia oli välillä haastavaa, mutta lumihiutaleista syntyi todella upeita luomuksia. Lumihiutaleiden leikkaaminen oli niin hauskaa, että monen koululaisen oli vielä illalla ennen nukkumaanmenoa leikattava pari lumihiutaletta lisää valmiiksi, jotta saisi kiinnittää ne ikkunalle taikka lähettää Suomeen taikka vain näyttää isälle tai äidille, miten hienosti osaa itse leikata lumihiutaleen.
Isot koululaiset ovat nauttineet ZOOMin välityksellä opiskelusta täysin rinnoin. Viime kerralla, jokainen oppilas sai tehtäväksi piirtää olion. Jokainen oppilas antoi vuorollaan jonkun kuvauksen, mitä oliolla saattaisi olla esimerkiksi «pitkät kädet» taikka vaikka «pienet tulisilmät». Kun kaikki olivat saaneet kuvailla oliota, lopulta jokainen esitteli olionsa muille, usein naurun saattelemana.
Etätuntien aikana, isot suomikoululaiset ovat jo niin tottuneet etätyöskentelyyn, että he ehtivät tehdä vaikka mitä tehtäviä. Varsinkin sanasoppa-leikki on ollut oppilaiden suuressa suosiossa. Sanasoppa-leikissä kukin oppilas saa kirjoittaa keksimänsä sanan kirjaimet sekaisin chattiin ja muiden tehtävänä on arvata, mikä sana on. Välillä senat ovat menneet ihan sakaisin, eikun siis sanat sekaisin ja oppilaat ovatkin huomanneet, että kirjaimista saakin keksittyä monia eri sanoja ja sitä alkuperäistä sanaa onkin voinut olla vaikea löytää.
Sellainen oli Suomi-koulun luminen ja talvinen tammikuu.
Seuraavassa blogikirjoituksessa kerrotaan, mitä erikoista tapahtuikaan helmikuussa…
Siihen asti, Winterthurin Suomi-koulu toivottaa kaikille rauhallista iltaa!
Tällä viikolla tiistaina alkoi joulukuu ja suurinosa suomikoululaisista herätessään huomasi ensilumen sataneen maahan. Oi sitä lasten riemua, kun aamupala oli nanosekunnilla syöty ja ulos oli päästävä hetipikimmiten. Mikä olisikaan parempi tapa aloittaa joulun odotus kuin riemunkiljahdukset ensilumen sataessa.
Edellisellä kerralla Suomi-koulussa tutustuttiin lasten oikeuksiin. Lasten oikeuksien viikkoa vietettiin 16.-22. marraskuuta. Pienet koululaiset käsittelivät tunnilla, mitä oikeuksia lapsilla on ja myös mitä erilaisuus tarkoittaa. Jokainen suomikoululainen sai piirtää oman kätensä paperille ja koristella sen oman mielensä mukaan. Pari kättä sai Suomen jääkiekkoliigan joukkueiden logoja koristeeksi, kun taas toisissa käsissä oli piirrettynä kukkasia ja jokainen sormi oli väritetty eri värillä. Kuten suomikoululaiset huomasivat, vaikka jokaisella on samanlainen käsi, jossa on viisi sormea niin jokaisesta kädestä tuli koristelemisen jälkeen erilainen kuin kaverilla on. Jokaisesta kädestä tuli omalla tavallaan hieno ja se kertoo kantajastaan paljon. Pari suomikoululaista intoutui myös keskustelemaan käsien maalaamisen ohella hieman enemmän jääkiekosta, koska tunnin jälkeen yhden koululaisen repusta löytyi jonkinnäköinen jääkiekon liigatilasto Suomi-koulutuotoksena.
Eskarilaiset sukelsivat Muumien maailmaan ja piirsivät upeita Muumilaaksoja. Mutta mitä olisikaan Muumilaakso ilman Muumi-hahmoja? Eskarilaiset liimasivat eri Muumi-hahmoja touhuamaan ympäri laaksoa, ja kävikin ilmi, että Pikku Myy oli ryhmän suosikkihahmo. Syyksi kerrottiin, että vaikka Myy on hyvinkin pieni, niin silti hän osaa aina pitää puolensa. Osan mielestä myös Myyn kepposet ovat hauskoja, yksi eskarilaisista muisti, miten Myy oli laittanut muurahaisia Muumipeikon sänkyyn ja sekös oppilaita nauratti. Kerholaisilla oli myös energiaa vaikka kuinka paljon, niin tällä kertaa he pääsivät tanssimaan muumilaulujen tahtiin.
Isot koululaiset keskustelivat avaruudesta, ja mitä kaikkia eri planeettoja avaruudesta löytyykään. Linnunrata, painovoima ja eri taivaankappaleet tulivat kaikille tutuiksi eri tehtävien avulla. Taustalla soi tottakai Heavysauruksen ”Avaruuden autokorjaamo“.
Avaruusseikkailujen jälkeen oppilaat hyppäsivät takaisin maapallolle ja yhdelle tietylle mantereelle: Afrikka. Miten sitten Suomi-koulu ja Afrikka liittyvät toisiinsa? Varmastikin enemmän kuin yhdellä tapaa, mutta yksi lasten suosikeista on Kari Mannerlan 19-vuotiaana kehittämä lautapeli, josta tuli kansainvälinen menestys 1950-luvulla. Kyseessähän on monen suomalaisen suosikkipeli: Afrikan tähti. Tunnin aikana isot koululaiset pelasivat Afrikan tähteä ja oi sitä jännitystä, kuka löysikään ensimmäiseksi Afrikan tähden roistojen ja muiden timanttien ja rubiinien seasta.
Pienten Suomi-koulu oli tällä kertaa enemmän omanlaista tanssimista kuin paikoillaan istumista. Omanlainen tanssiminen voi suomalaisten lastenlaulujen tahdissa olla ihan mitä vain, esimerkiksi tällä kertaa kerholaiset tanssivat lattialla vatsallaan tai pyörivät istualtaan ympyrää. Koska energiaa oli enemmän kuin pienessä kylässä, niin päätettiin rakentaa tuoleista niin suuri tunneli kuin pystytään. Siitä tunnelista tulikin aivan jättimäinen ja ei ihan tavallinen tunneli, sillä tämän tunnelin alta pystyi menemään monella eri tavalla, esimerkiksi selällään tai mahallaan ryömien ja kontaten. Tunnelissa ryömimisen aikana muutama pieni kerholainen löysikin pari ötökkää, jotka oli syytä pelastaa ulos, etteivät ne tallaantuisi kerholaisten jalkoihin tunnelissa. Muutama ötökkä ei valitettavasti enää elänyt löydettäessä, niin ne haudattiin koulun pihalle tunnin jälkeen, kun taas pari kerholaista päätti ilahduttaa äitiä ja isää ottamalla ne mukaansa kotiin omaksi lemmikkieläimeksi.
*****
Tänään on Suomen itsenäisyyspäivä ja Suomi täyttää 103 vuotta. Keskiviikkona oli viimeinen kerta Suomi-koulua ennen joululomaa. Pienten suomikoululaisten teemana oli itsenäisyyspäivä ja Suomen lippu. Tunnilla keskusteltiin, mistä lipun värit tulevat ja mikä kaikki onkaan sinistä ja valkoista. Moni tiesi, että lumi on valkoista ja sitä on Suomessa talvella tosi paljon, kun taas kesällä on kiva mennä uimaan Suomen sinisiin järvi -ja merivesiin.
Isot koululaiset tekivät Tatu ja Patu-Suomi-palapelia Suomen syntymäpäivän kunniaksi. Palapelin kasaaminen on hauskaa puuhaa ja sen avulla on helppoa oppia, missä sijaitsee Suomen eri kaupunkeja. Oppilaat miettivät myös mihin kaupunkeihin Patu mahtaakaan matkustaa.
Koska joulu on jo ihan ovella, ja vallitsevan tilanteen myötä Suomi-koulun perinteistä joulujuhlaa ei voida ensi viikolla järjestää samalla tavalla kuin viime vuosina niin Suomi-koululaiset askartelivat joulukortteja ja kuuntelivat ja tanssivat joulumusiikin tahtiin. Isot koululaiset askartelivat joulukortit, johon leikattiin arkista sopivia sanoja, kun taas eskarilaiset koristelivat joulukuuset ja tontut.
Pienet eskarilaiset pääsivät osallistumaan tonttukouluun. Tonttukoulussa tapahtuikin kaikkea jännää, harjoiteltiin hiipimään ja piiloutumaan, koska pitäähän sitä kunnon tontun osata hiipiä hiirenhiljaa ja piiloutua nopeasti, jos uteliaita lapsia sattuu kurkistamaan juuri ikkunasta. Opettajan oli välillä muistutettava, että tontut osaavat olla myös hipihiljaa, jotteivat lapset tiedä missä tontut ovat (tässä oli välillä hieman harjoittelemiseen varaa). Tonttukoulussa jokainen suomikoululainen myös askarteli itselleen tontun, joka sai pienen Suomen lipun käteensä.
Joulun odotus on virallisesti alkanut ja tänään monissa suomikoululaisten kodeissa sytytetään kaksi sini-valkoista kynttilää Suomen itsenäisyyspäivän kunniaksi. Vaikka asuisikin kaukana Suomesta, myös ulkosuomalaisille Suomen itsenäisyyspäivä on tärkeä juhlapäivä!
Winterthurin Suomi-koulu toivottaa kaikille hyvää itsenäisyyspäivää!
Edellisviikolla suomikoululaisten teemana oli ISÄT isänpäivän kunniaksi. Suomessa kun juhlitaan isänpäivää marraskuun toinen viikonloppu. Isät ovat siitä mahtavia tyyppejä, että niiden kanssa voi usein hieman hullutella ja leikkiä vaikka minkälaisia leikkejä pihalla. Milloin isä on se hirvittävän iso hirviö, joka juoksee leikkipuistossa hippaa lasten kanssa, tai rakentaa lasten kanssa hienoimmat hiekkalinnat. Monet suomikoululaiset intoutuivatkin kertomaan, millainen heidän isänsä on ja mikä on parasta juuri omassa isässä.
Eskarilaisten ryhmässä keskusteltiin, mitä jokaiselle kuuluu ja niiden pohjalta piirrettiin paperille oma tunnetila. Paperille syntyikin monta energistä ja iloista tuotosta. Energisyys voi olla vaikkapa sellainen tunne, että on tosi vahva ja jaksaa nostella painavia esineitä, kun taas toiselle suomikoululaiselle energisyys näkyy siinä, että haluaa hymyillä koko ajan. Suomikoululaiset saivat myös kuvailla, minkä värisinä eri tunnetilat heille näyttäytyvät. Jokainen eskarilainen tiesi tämän pohjalta kertoa, mikä on isän lempiväri ja siitä se ajatus sitten syntyikin, millaisia isänpäiväkortteja tehdään. Tunnetiloista keskusteleminen ja värien maailmaan perehtyminen vei niin paljon aikaa, että suomikoululaiset saivat kotitehtäväksi viimeistellä aloitetut kortit isille.
Pienten kerholaisten ryhmässä keskusteltiin erilaisista
perheistä ja isistä. Isille askarreltiin hienot pöllöt, ja nämä pöllöt eivät olekaan
ihan tavalliset askartelupöllöt vaan pöllön vatsan alle oli piilotettu yllätys
– nimittäin suklaasuukko. Opettaja oli varannut muutaman ylimääräisen suukon
mukaan, ja pienet suomikoululaiset olivatkin fiksuja tässä kohtaa, kun he
ilmoittivat, että pöllön sisälle oli laitettava kaksi suklaasuukkoa, koska myös
lahjan antajan täytyi saada yksi suklaasuukko.
Koululaisten ryhmässä tehtiin myös kortit isille. Kortin
etupuolelle kirjoitettiin isän nimi pystysuoraan ja isän nimestä keksittiin
vaakasuoraan sopivat adjektiivit kuvaamaan isiä. Sisäpuolelle liimattiin valmis
teksti, johon lisättiin sopivat kohdat omasta isästä.
Musiikki ja varsinkin suomalaisten laulujen kuunteleminen on yksi iso osa Suomi-koulun opetusta, koska musiikin avulla on helppo oppia uusia asioita suomen kielellä. Tulevatpa siinä samalla tutuksi myös monet suomenkieliset lastenlaulut, jotka monet vanhemmatkin vielä muistavat omasta lapsuudestaan. Isojen ryhmäläisten yhtenä Suomi-koulu perinteenä on Suomi-koulun levyraadin järjestäminen aika ajoin. Tällä kertaa levyraadissa oli neljä suomalaista bändiä edustettuna. Musiikin soidessa, oppilaat tekivät muistiinpanoja ja antoivat pisteitä jokaiselle bändille. Sitten sen jälkeen kukin sai omalla vuorollaan kertoa, mistä kappaleesta tykkäsi eniten. Kappaleita ei analysoitu vain musiikin tai sanojen perusteella, vaan kritiikkiä tai kannustusta sai myös osaksi, millainen lauluääni laulajalla oli ja, miten eri instrumentteja käytettiin. Ensimmäisen palkinnon voitti tällä kertaa Alman uusi kappale, ja Mikael Gabrielin menevä kappale sijoittui hyvälle kakkossijalle.
Isänpäivänä suomikoululaisten perheissä isät saivat hienot itsetehdyt kortit, ja kerholaisten pöllö-yllätykset saivat myös kerholaistenkin suut makeaksi. Yhden suomikoululaisen osuvin kuvaus isästä oli, että parasta isässä on se, kun iltaisin saa istua isän viereen ja vain jutella päivän tapahtumat isän kanssa ihan kahdestaan.
Näin ollen, Winterthurin Suomi-koulu toivottaa kaikille oikein iloista marraskuuta ja pian onkin aika aloittaa jo jouluvalmistelut!
Kaksi viikkoa suomikoululaiset saivat nauttia rentouttavasta syyslomasta ja tänä maanantaina arki on taas alkanut Winterthurissa. Ennen syyslomaa, suomikoululaisten kertaan kuului metsäretki. Säiden osalta metsäretkipäivä osui juuri oikeaan aikaan, alkuviikko kun oli sateista mutta keskiviikkona suomikoululaiset saivat nauttia aurinkoisesta säästä metsän siimeksissä. Vallitsevan tilanteen vuoksi jokavuotista makkaranpaistoa ei järjestetty, mutta se ei tahtia haitannut.
Pienet kerholaiset saivat ensi töikseen etsiä itselleen munakennoon erilaisia metsän aarteita. Munakennoihin löysi tiensä erivärisiä pudonneita lehtiä ja oksia, männyn- ja kuusenkäpyjä sekä tammenterhoja. Pari kerholaista löysi myös värikkäitä kukkasia. Kun munakennot olivat kukkuroillaan metsän aarteita, saivat pienet kerholaiset tehtäväksi koristella siilin metsän aarteilla. Aarteita oli löytynyt kyllä niin paljon, että siilien koristeleminen oli helppoa.
Ja mitä sitten tapahtuikaan? Yhden suomikoululaisen metsän aarteista löytyi kaksi leppäkerttua. Leppäkertuille etsittiin yhdessä uusi koti ison puun viereltä. Loput aarteet päätyivätkin monen kerholaisen reppuun tuliaisiksi kotiin.
Isot suomikoululaiset leikkivät metsässä hiiri-susi- hippaa. Yksi oppilaista oli hirmuisen pelottava susi, joka jahtasi hiiriä. Hiirillä oli mahdollisuus ensin rauhassa tutkiskella ympäristöä ja mitä kaikkea sieltä löytyykään, kunnes äkkiä kuului ”susi tulee” ja sitten olikin jo kiire juosta karkuun pelottavaa sutta.
Isot koululaiset saivat myös listan opettajalta, jossa oli kuvattuna, mitä metsästä voisi löytyä. Listan avulla piti löytää ”jotain pyöreää, jotain painavaa, jotain ruskeaa, jotain kuivaa ynnä muuta”. Kun listan tarvikkeet oli löytynyt, tehtiin tarvikkeista taideteos. Oppilaat rakensivat yhdessä kepeistä kehykset maahan, ja listan luettelemat metsän aarteet aseteltiin niille varatuille paikoille. Toisesta tuli karhun pää ja toisesta lentokone.
Eskareiden ja pienten koululaisten edelliskertainen siili-teema jatkui metsäretkellä. Moni yrittikin etsiä siiliä puiden siimeksistä, jospa edes vilaus oikeasta siilistä olisi näkynyt, mutta oppilaat saivat tietää, että siilit ovat ennemminkin yöeläimiä. Oppilaat oppivat, missä siilit yleensä asustelevat, mitä ne syövät ja miten isoksi siilit voivat kasvaa. Opettajan johdolla luettiin myös pari kirjaa, missä oli ideana etsiä siiliä. Sitten olikin hyvä kerätä metsän aarteita, joista saatiin rakennettua siilille ja muille pehmoleluille minimaailma, missä ne voivat asustella. Kaksi oppilasta innostui myös piirtämään omat siilit kotiin vietäväksi.
Tällä metsäretkellä löydettiin monia erilaisia metsän aarteita ja opittiin paljon siileistä. Oppilaiden reput olivat varmasti metsäreissun jälkeen täynnä hienoja aarteita, koska mukaan tarttui yhtä sun toista tuliaista kotiin vietäväksi. Metsäreissun jälkeen olikin hyvä jatkaa syyslomalle, ja nauttia kaksi viikkoa lomaa. Huomenna taas Suomi-koulu jatkuu loman jälkeen!
Kylmenihän se sää täällä Winterthurissa vihdoinkin, ja nyt voi virallisesti sanoa, että syksy on saapunut tännekin, jopa paikoin todella kylmänä ja viileänä pitkän lämpöisen kesän jälkeen. Edellisviikolla suomikoululaiset saivat nauttia ulkona syksyisestä ja varsin aurinkoisesta säästä. Nyt varsinkin, kun sää on ollut aurinkoinen ja lapset ovat viihtyvät paljon ulkona, niin luonnosta on voinut bongata, mitä erilaisempia syksyn merkkejä sekä syksyisiä eläimiä.
Tällä kertaa kerholaiset juttelivat syksystä ja, mitä kaikkea erilaista sitä voikaan syksyllä kerätä kasvimaalta. Opettajalla oli kuva kasvimaalta, mistä kerholaiset löysivät porkkanoita, maissia, eri viljoja, omenapuita ja päärynäpuita. Yhdessä oli hauska miettiä, mistä kaikki tykkäävät ja yksi eniten ääniä saanut hedelmä oli syksyinen omena. Kerholaiset miettivät myös, mitä muuta syötävää metsästä voisi löytyä ja olipa siellä muutama käynyt isin ja äidin tai mummun ja vaarin kanssa marjametsässä poimimassa mustikoita sekä sieniä. Sienet olivatkin tämän päivän teema. Kerholaiset saivat opetella leikkaamaan saksilla kärpässieniä ja se olikin alussa hieman hankalaa, mutta pienen opettelun jälkeen saksien käyttäminen onnistui jo suurimmalta osalta. Lapset saivat myös tehtäväksi laminoida ison kasan punaisia ja ruskeita tatteja sienipeliä varten. Tatteja tuli laminoitua niin paljon, että niistä riitti myös jokaiselle kotiin vietäväksi.
Näin syksyn alkaessa ja ilmojen viiletessä monet
suomikoululaiset ovat bonganneet eri eläimiä luonnossa, joita usein näkee syksyisin.
Yksi tällaisista eläimistä on ollut siili. Kerholaisten touhuissa mukana on
tämän lukuvuoden alusta asti ollut pieni pehmoinen siili. Kerholaiset
miettivätkin, millainen oikean siilin ”iho” mahtaa olla ja voikohan sitä
silittää. Ja sitten kun selvisi, että siili on aika piikikäs olento niin toinen
kysymys, mikä jäi muutaman kerholaisten mieltä askarruttamaan oli, että miten
ne piikit eivät sitten pistä siiliä itseään.
Suomi-koulussa mukana on ollut myös toinen siili eskarin
ekaluokkalaisten touhuja seurailemassa. Eskarin ekaluokkalaiset keräsivät pihalta
suureen rasiaan syksyn merkkejä, ja pieni siili sai lämpimän ja pehmoisen
nukkumapaikan kerätyistä oksista, lehdistä, tammenterhoista ja pähkinöistä. Sisällä
suomikoululaiset saivat tehtäväksi miettiä, mitkä värit väripaletista ovat
kolme perusväriä, ja kyllähän ne sieltä pienen mietinnän jälkeen löytyivät. Perusvärejä
päästiin kokeilemaan, kun suomikoululaiset saivat leikata oman puun ja valita
siihen yhden tai kahden perusväriä plus muita värejä. Perusvärien lisäksi
maalauksista tuli syksyisen värikkäitä, missä monet ruskan eri värisävyt
hienosti näkyvät.
Eskarin tokaluokkalaiset ja koululaiset viettivät koko oppikerran
tällä kertaa metsässä, missä ohjelmassa oli etsiä syksyisiä aarteita luontoon
tutustumisen merkeissä. ”Aarrekartasta” suomikoululaiset saivat lukea, mitä
kaikkea eri eläimiä, hyönteisiä ja kasveja luonnosta voi syksyisin ja myös
muutenkin löytyä, ja oli joukkoon eksynyt myös muutama muukin kohta, jotka
eivät ollenkaan kuulu luontoon. Lapset löysivätkin valtavan paljon erilaisia
luonnon aarteita, ja melkein kaikki kohdat aarrekartasta tuli täytettyä. Aarrekartan
täyttämisen jälkeen mikäs olikaan hauskempaa kuin etsiä itse omia aarteita
metsästä ja liimata ne paperille. Syksy ei ole vielä kellastanut kaikkia
lehtiä, ja suomikoululaiset saivatkin tehdä juuri omanlaisensa vihreän metsän
omista metsän aarteista.
Myös isot suomikoululaiset lähtivät pihalle luontoon ja tehtävänä oli ”etsiä ja löytää” luonnosta eri asioita. Monet sanat olivatkin sen verran tuttuja, että ne löytyivät nopeasti, mutta joukossa oli myös muutama uusi/vanha sana, jotka eivät välttämättä kuulu arkipäivän sanastoon. Kaarna tuotti monelle päänvaivaa, mutta yhteistuumin ja pienten vihjeiden avulla suomikoululaiset oppivat, mitä kaarna tarkoittaa ja sen jälkeen kaarnan palasia olikin helppo löytää.
Syksy on siitä kivaa aikaa, että silloin luonnosta löytää
erilaisia ja erivärisiä lehtiä ja tammenterhoja, mistä voi koristella ja
askarrella ties minkälaisia teoksia. Suomikoululaiset löysivätkin pihalta paljon
erilaisia syksyn merkkejä ja voipi olla, että jospa ensi kerralla kävisi hyvä
tuuri ja metsäretkellä suomikoululaisten siilikaverit saisivat uusia ystäviä.
Winterthurin Suomi-koulu toivottaa kaikille aurinkoisia syyspäiviä!
Aurinko paistaa kirkkaalta taivaalta ja lämpötila hipoo hellelukemia, niin mikäs olisikaan parempi kuin nauttia vielä viimeisistä kesäpäivistä ennen syksyn tuloa. Edellisviikolla suomikoululaiset pääsivät muistelemaan, mitä kaikkea kivaa kesällä olikaan tehty.
Eskarin tokaluokkalaiset ja koululaiset pääsivät kokeilemaan, mitä toimittajan työ on. Pääteemana oli kesämuistot ja oi, kun lapsilla oli hauskaa, kun saivat muistella, mitä kaikkea sitä olikaan tullut kesällä tehtyä. Lopuksi kaikki kirjasivat omaan Suomi-koulun Kesälehteen parhaimmat muistot kesältä.
Suomikoululaiset menevät tuntien lomassa usein pihalle, milloin pitämään välituntia taikka syömään eväitä. Välillä oppitunnit pidetään ulkona, jolloin lapsilla on mahdollisuus tutustua ympäröivään luontoon. Luonnossa oleminen on tärkeää suomikoululaisille, koska pihalla on mahdollista pelata ja leikkiä jos jonkinmoisia pelejä kuin myös nauttia raikkaasta ulkoilmasta. Tällä kertaa isojen koululaisten pääteemana oli tutustua Suomen luonnon päivään, jota vietettiin Suomessa elokuun viimeisenä viikonloppuna. Oppilaat saivat itse valita pelin, jota kaikki pelasivat. Tällä kertaa peliksi valikoitui kirkonrotta, ja pihassa kaikuikin monet kerrat ”oma rotta!” ja ”kaikki pelastettu”, kun etsijä sai etsiä piilossa olevia suomikoululaisia.
Eskarin ekaluokkalaiset nauttivat myös välipalan ulkona. Lasten mielikuvituksella ei ollut rajoja, kun he saivat keksiä, mitä kaikkia olioita olikaan lasten seurana. Seurana oli muun muassa paljon vaarallisia porkkana-, omena-, korppu- ja ruisnappikrokotiileja.
Pihalla jatkettiin myös kesämuistojen muistelemista ja jokainen sai piirtää maahan liidulla oman Suomi-kartan, johon merkittiin, missä päin Suomea niitä kesämuistoja oli syntynytkään. Joku oli käynyt kesällä Pohjois-Suomessa, kun taas muutamat muut olivat viihtyneet Keski- ja Itä-Suomessa.
Vaikka sää onkin yhä edelleen täällä Sveitsissä todella lämmin ja aurinkoinen, on syyskuu jo puolessa välissä. Mutta kyllä se syksy sieltä tännekin pikkuhiljaa tulee ja sen voi jo aamulla aikaisin aistia. Kerholaiset saivatkin miettiä, mitä kaikkea syksyyn kuuluukaan, ja kun sitä oikein alkoi pohtia, niin löytyihän sieltä vaikka mitä asioita, jotka syksylle ovat ominaisia. Lapset olivat valinneet omenan, päärynän ja myös paljon eri ötököitä. Ja kyllähän se niin on, että parhaimmat omenat ja päärynät saadaan syksyllä, kun ne ovat tuoreina juuri puista kerättyinä. Kerholaiset pääsivät myös itse koittamaan onnea Syysomena-pelissä, jossa kerättiin erivärisiä omenoita. Syksyyn mahtuvat myös etanat, joita kerholaiset pääsivät askartelemaan.
Myös eskarin ekaluokkalaiset muovailivat värikkäitä syysmaisemia, joihin he lisäsivät eri eläimiä, hyönteisiä ja kukkia, kaikkea mitä nyt luonnosta voi löytyä. Muutamaan syysmaisemaan oli myös löytänyt kummitus oman paikkansa.
Nautitaan vielä lämpimistä kesäpäivistä ja toivotellaan syksy pikkuhiljaa tervetulleeksi myös tänne Sveitsiin!
Winterthurin Suomi-koulu toivottaa kaikille aurinkoisia
päiviä!
Winterthurin Suomi-koulun uusi lukuvuosi on alkanut aurinkoisissa merkeissä pitkän tauon jälkeen. Perinteisesti suomikoululaiset ja heidän vanhempansa ovat kouluvuoden alussa kokoontuneet koulun pihalla ja opettajat ovat järjestäneet tervetuliaisleikin. Tällä kertaa turvavälit huomioon ottaen, koulun puheenjohtaja toivotti kaikki lyhyesti tervetulleiksi ja oppilaat siirtyivät opettajiensa kanssa omiin luokkiin.
Vanhemmat saivat saattaa pienet kerholaiset ensimmäisellä kerralla luokkaan asti. Käveltäessä koulun ovista sisään, tokaisi yksi kerholainen: ”Äiti, mä tiedän tän paikan! Mä oon käynyt täällä ennenkin!”
Kerholaisten ryhmässä juteltiin aluksi kesäjuttuja ja kaikki saivat mahdollisuuden kertoa, mikä oli ollut parasta kesässä. Kesäisistä aiheista jatkettiin myös kirjojen parissa, kun päästiin kuuntelemaan touhukkaan leppäkertun ja Kerkko kurnuttajan seikkailuja. Tällä kertaa kerholaiset saivat tehtäväksi piirtää oman kuvan ja niistä tulikin todella upeita, kerholaiset totesivatkin olevansa hyviä taitelijoita. Ehkä parasta eilisessä Suomi-koulussa oli kuitenkin kerholaisten mielestä tanssiminen ja laulaminen. Tunnin päätyttyä luokasta marssi joukko kerholaisia punaiset posket hehkuen ja silmät loistaen. Monet kertoivat, että oltiin tanssittu ja laulettu niin paljon, että tuli oikein hiki. Kerholaiset lauloivat eri suomalaisia lastenlauluja, mutta voiton vei kyllä Satu Sopasen hälytysajoneuvot -laulu, jonka lapset yksimielisesti äänestivät parhaimmaksi tanssilauluksi.
Eilisen kuuman päivän teemaa mukaillen eskarin tokaluokkalaiset ja koululaiset askartelivat auringolle säteet. Jokaiseen säteeseen sai suomikoululainen kirjoittaa oman nimensä. Auringosta tuli näin ollen hienon värikäs. Koska pihalla sää oli mitä mainioin, pidettiin tunti osittain pihalla. Lapset pääsivät värisuunnistamaan, tarkoituksena oli löytää jokaista eri väriä luonnosta, mitä paperille oli maalattu. Uutta väriä ei saanut alkaa etsimään ennen kuin vanha väri oli löydetty. Ai että kun oppilailla oli hauskaa etsiä uusia värejä, ja lopulta kaikki värit löydettiinkin yhteisvoimin.
Isot koululaiset saivat tehtäväksi ensin vastata eri kysymyksiin, mitä kukin oli kesälomalla tehnyt, jonka jälkeen juteltiin opettajan kanssa. Jäätelö oli ainakin suurimmalle osalle maistunut kesän aikana ja parasta oli kaverien kanssa tapaaminen pitkän tauon jälkeen.
Tällä koulukerralla tehtävänä oli harjoitella kuukausia vuosiympyrän avulla. Ekaksi vuosiympyrään kirjoitettiin jokaisen kuukauden nimi, jonka jälkeen jokaisen kuukauden kohdalle liimattiin väritettyjä kuvia. Kuvien avulla näkee, mikä jokaiselle kuukaudelle on tyypillistä, esimerkiksi heinäkuussa voi pistää t-paidan päälle kun on niin lämmin, mutta lokakuussa on parempi olla jo hieman paksumpi takki päällä jos meinaa pihalla tarjeta.
Keväällä Suomi-koulun tunnit toteutettiin etänä vallitsevan
tilanteen mukaan, mutta tämä lukuvuosi saatiin startata lähiopetuksen merkeissä.
Innostus ja pieni jännitys olivat käsin kosketeltavissa, kun suomikoululaiset pitkän
ajan jälkeen pääsivät näkemään taas kavereita sekä opettajia koulussa. Olikin ihanaa
nähdä, miten reippaasti sekä isot että pienet suomikoululaiset saman tien
suunnistivat opettajan luokse ja puheensorinasta ei meinannut tulla loppua, kun
jokainen halusi kertoa opettajalle, mitä kuuluu. Tässä kiteytyy paras anti
Suomi-koulusta: siellä on kivaa!
Tervetuloa vanhat sekä uudet oppilaat ja opettajat sekä vanhemmat!
Winterthurin Suomi-koulu toivottaa kaikille loistavaa alkanutta lukuvuotta!
Keskiviikkona oli Winterthurin Suomi-koulun kevätjuhla, joka on perinteisesti järjestetty viimeisellä koulukerralla. Tämän lukuvuoden kevätjuhla oli vallitsevan tilanteen vuoksi hieman erilainen kuin muina vuosina. Kevätjuhla järjestettiin etänä, Zoomin välityksellä. Opettajat pitivät jokaiselle ryhmälle oman tunnin, jonka aikana herkuteltiin, vaihdettiin kuulumiset ja katsottiin kooste lukuvuodesta.
Pienet kerholaiset juttelivat hieman ujostellen opettajan kanssa, kun he kertoilivat kuulumisia. Kerholaiset ovat kevään mittaan saaneet useamman kirjeen opettajalta, missä on ollut jos jonkinnäköistä tehtävää ja askartelua. Kuulumisien jälkeen pienet kerholaiset saivat tehtäväksi värittää jäätelöaiheisen kuvan juuri sen väriseksi, miltä paras jäätelötötterö maistuu. Ja voi, mikä yllätys opettajalla olikaan lapsille: kaikki lapset saivat evääksi syödä jäätelöt! Miten juuri sattuikin, että jokaisen kotona sattui olemaan yksi jäätelö jokaiselle pienelle kerholaiselle. Ai, että kun jäätelö oli oikein hyvää.
Isot kerholaiset ja eskarit osallistuivat suomiaiheiseen tietokilpailuun. Välillä ei oikein ollut selvyyttä kuka ehti ensin arvaamaan oikein, koska niin moni tiesi vastauksen. Posti oli myös ehtinyt tuomaan kirjeen melkein jokaisen suomikoululaisen kotiin, mistä paljastui yllätyskirje opettajalta sekä Unicefin kympin todistus ja osallistumistodistus Winterthurin Suomi-koulun opetukseen.
Isojen koululaisten tehtävänä oli tällä kertaa eri ryhmissä keksiä ohjelmaa muille. Ohjelman keksiminen ryhmissä Zoomin kautta oli hauskaa puuhaa, ja oppilaat kehittivätkin erilaisia sanaleikkejä ja vitsejä toisille. Välillä naurunpuuskahduksilta ei voitu välttyä, kun oppilaat saivat esitellä omat sanakeksintönsä toisille.
Tämä lukuvuosi jäi varmasti suomikoululaisten ja opettajien mieleen sen erikoisuutensa vuoksi. Vaikka Suomi-koulua ei ole ollut mahdollista järjestää paikan päällä niin etätyöskentely on mahdollistanut, että Suomi-koulu on myös jatkunut. On ollut upeaa seurata, miten oppilaat (myös ne erittäin pienet) ja opettajat ovat sopeutuneet uuteen tilanteeseen ilman ongelmia. Zoom ei monessakaan perheessä vielä ennen tätä kevättä ollut kauhean tuttu juttu ja nyt sitä käyttääkin jo mennen tullen. Tämä kevät jos mikä on kyllä hatunnoston paikka sekä oppilaille että opettajille!
Koska opettajilla ja oppilailla ei ollut mahdollisuutta nähdä toisia tänään muuten kuin virtuaalisesti, niin päätimme julkaista parhaimmat palat Winterthurin Suomi-koulun lukuvuodesta sekä oppilaiden ja opettajien kesätervehdykset! Nyt onkin suomikoululaisten aika suunnata kesälaitumille ja nauttia auringosta ja jäätelöstä!
Winterthurin Suomi-koulu toivottaa kaikille erittäin rentouttavaa ja hyvää kesälomaa! Nähdään elokuussa!